4.11.2022
MT
Il-Ġurnal Uffiċjali tal-Unjoni Ewropea
C 421/23
Fil-każ ta’ finanzjament kumulattiv, il-korp nazzjonali ta’ finanzjament jew il-benefiċjarji jibqgħu meħtieġa jikkontribwixxu parti millfinanzjament?
Dak jiddependi mir-rati ta’ finanzjament stabbiliti fil-livell tal-proġett għaż-żewġ sorsi ta’ finanzjament.
Fil-każ tal-FEŻR, japplikaw ir-regoli dwar l-għajnuna mill-Istat u jiddeterminaw ir-rata massima permissibbli ta’ finanzjament fil-livell operazzjonali.
Sabiex tiġi vverifikata l-konformità mar-rata massima permissibbli ta’ finanzjament, irid jitqies il-finanzjament pubbliku kollu fil-livell tal-proġett, inkluż l-appoġġ riċevut, pereżempju, mill-FEŻR u mill-HE u fi kwalunkwe forma.
4.
Sħubijiet Ewropej
L-użu tal-FEŻR bħala kontribuzzjoni nazzjonali għal Sħubijiet Ewropej Kofinanzjati u Istituzzjonalizzati “Sħubija Ewropea” tfisser inizjattiva li fiha l-UE u s-sħab privati u/jew pubbliċi (bħall-industrija, il-korpi pubbliċi jew il-fondazzjonijiet) jimpenjaw ruħhom li jappoġġaw b’mod konġunt l-iżvilupp u l-implimentazzjoni ta’ programm ta’ attivitajiet ta’ R&I. Aġenda Strateġika ta’ Riċerka u Innovazzjoni – li s-sħab kollha jaqsmu u jimpenjaw ruħhom għaliha – hija l-bażi ta’ kull Sħubija Ewropea.
Din il-viżjoni fit-tul tissarraf f’attivitajiet konkreti permezz ta’ programmi ta’ ħidma annwali.
Is-Sħubijiet Ewropej iridu jiddikjaraw l-objettivi u l-miri konkreti tagħhom, flimkien ma’ sett ta’ indikaturi ewlenin korrispondenti tal-prestazzjoni.
F’konformità mal-Artikolu 73(4) tar-RDK, l-MAs jistgħu jiddeċiedu li jipprovdu appoġġ direttament mill-FEŻR għal operazzjonijiet magħżula permezz ta’ programm kofinanzjat mill-HE (bħal Sħubija Ewropea Kofinanzjata jew Istituzzjo­ nalizzata).
L-Artikolu 15(3) tar-Regolament dwar l-HE jiddikjara li l-kontribuzzjonijiet finanzjarji mill-programmi tal-FEŻR (15) jistgħu jitqiesu bħala kontribuzzjoni mill-Istat Membru parteċipanti għal Sħubija Ewropea Kofinanzjata jew Istituzzjonalizzata, diment li dan ikun konformi mar-regoli tar-RDK.
Il-korpi li jimplimentaw il-programmi kofinanzjati mill-HE jridu jiġu identifikati bħala korpi intermedji tal-programm rilevanti tal-FEŻR (l-Artikolu 71(5) tar-RDK).
Dan jagħmilha aktar faċli li jiġu kkoordinati u sinkronizzati l-HE, il-programm tal-FEŻR rilevanti u l-appoġġ nazzjonali.
Il-programmi tal-FEŻR jistgħu jkopru l-kontribuzzjoni nazzjonali (jew parti minnha) għall-parteċipazzjoni f’dawn is-Sħubijiet Ewropej.
Deċiżjoni ta’ kontribuzzjoni għal sħubija trid tirriżulta minn proċess tal-għażla li jkun ikkonforma mar-regoli tal-politika ta’ koeżjoni.
Barra minn hekk u b’mod simili għas-Siġill ta’ Eċċellenza, l-MAs jistgħu jipprovdu tali kontribuzzjoni direttament (mingħajr il-ħtieġa ta’ sejħa kompetittiva u ta’ proċedura ta’ għażla separata) għal operazzjonijiet li ntgħażlu taħt programm kofinanzjat mill-HE f’konformità mal-Artikolu 73(4) tar-RDK.
Madankollu, kif inhu wkoll il-każ għas-Siġill ta’ Eċċellenza, l-MAs xorta għandhom iwettqu valutazzjoni simplifikata, filwaqt li jivverifikaw li dawn il-proġetti jikkonformaw mal-punti (a), (b) u (g) tal-Artikolu 73(2) tar-RDK.
Dawn l-operazzjonijiet għandhom (i) ikunu konsistenti mal-programm, inkluż malistrateġiji rilevanti li fuqhom huwa bbażat il-programm, u jipprovdu kontribuzzjoni effettiva għall-kisba tal-objettivi speċifiċi tal-programm, (ii) jaqgħu fl-ambitu ta’ kundizzjoni abilitanti u jkunu konsistenti mal-istrateġiji u mad-dokumenti ta’ ppjanar korrispondenti stabbiliti għall-issodisfar ta’ dik il-kundizzjoni abilitanti, u (iii) jaqgħu fi ħdan l-ambitu tal-fond rilevanti u jkunu attribwiti għal tip ta’ intervent.
L-MAs jistgħu japplikaw b’mod simili l-kategoriji, l-ammonti massimi u l-metodi ta’ kalkolu tal-kostijiet eliġibbli stabbiliti permezz tal-HE għal dawn l-operazzjonijiet.
Il-konformità mar-regoli dwar l-għajnuna mill-Istat tista’ tiġi żgurata billi jiġu rrispettati l-kundizzjonijiet ta’ kompatibbiltà tal-Artikolu 25c tal-GBER li joffri possibbiltajiet sabiex jiġu applikati l-kostijiet eliġibbli u r-rati ta’ finanzjament ta’ Orizzont Ewropa għall-proġetti ta’ riċerka u ta’ żvilupp magħżulin permezz ta’ programm kofinanzjat minn Orizzont li jissodisfa l-kundizzjonijiet stabbiliti f’dan l-Artikolu.
Il-kontribuzzjonijiet tal-programmi tal-FEŻR għas-Sħubijiet Ewropej iridu jikkonformaw mar-regoli dwar il-projbizzjoni tad-dikjarazzjoni doppja tan-nefqa stabbiliti fl-Artikolu 63(9) tar-RDK.
L-istess kostijiet ma jistgħux jiġu ddikjarati darbtejn lill-Kummissjoni.
Żewġ tipi ta’ Sħubijiet Ewropej huma rilevanti għall-implimentazzjoni tal-Artikolu 15(3) tar-Regolament dwar l-HE.
(15) Dan id-dokument ta’ gwida jiffoka fuq is-sinerġiji bejn il-programmi tal-HE u tal-FEŻR, iżda tapplika loġika simili għall-programmi l-oħrajn elenkati fl-Artikolu 15(3).